5 Sengwe le sengwe se o se dirang mo botshelong se amana le kobamelo ya gago mo go Jehofa. Fa Paulo a ne a kwalela Baroma, o ne a dirisa mafoko a a maatla go gatelela ntlha eno e e boammaaruri mo badumeding ka ene. O ne a ba kgothatsa jaana: “Lo ise mebele ya lona setlhabelo se se tshelang, se se boitshepo, se se amogelesegang mo Modimong, e leng tirelo e e boitshepo ka maatla a lona a go akanya.” (Baroma 12:1) Mmele wa gago o akaretsa mogopolo wa gago, pelo ya gago le maatla a gago. O dirisa dilo tseno tsotlhe fa o direla Modimo. (Mareko 12:30) Paulo a re tirelo eo e re e dirang ka moya otlhe ke setlhabelo. Ka tsela nngwe lefoko “setlhabelo” le a tlhagisa, mme e se ka tlhamalalo. Mo Molaong wa ga Moshe, Modimo o ne a sa amogele setlhabelo se se golafetseng. (Lefitiko 22:18-20) Ka tsela e e tshwanang, fa setlhabelo sa Mokeresete sa semoya se leswafetse ka tsela nngwe, Modimo ga a kitla a se amogela. Mme seo se ka direga jang?